Amoni Abati (pia: Amoni Mkuu, Amun, Ammonas au Ammonius Mkaapweke; Mariotis, 295 - Scetes, 357) alikuwa mmonaki wa karne ya 4 aliyeanzisha Kellia, moja kati ya monasteri maarufu zaidi za Misri na labda ya kwanza kabisa. Alikuwa kati ya mababu wa jangwani walioheshimika zaidi na alitajwa na Atanasi katika kitabu chake juu ya maisha ya Antoni Tangu kale anaheshimiwa na Wakatoliki, Waorthodoksi na Waorthodoksi wa Mashariki kama mtakatifu. Sikukuu yake huadhimishwa tarehe 4 Oktoba. Kisha kusukumwa na familia yake aoe akiwa na umri wa miaka 20, alifaulu kumfanya mke wake akubali waweke nadhiri ya usafi kamili kufuatana na maneno ya Mtume Paulo katika 1Kor 7. Waliishi hivyo bila tendo la ndoa miaka 18, halafu wakatengana kwa ombi la mke wake, naye alikwenda huko Scetis na kwenye Mlima Nitria, kusini kwa Ziwa Mareotis, alipoishi miaka 22, akimtembelea mara mbili kwa mwaka katika monasteri aliyoianzisha mwenyewe nyumbani mwake. Alishirikiana na Antoni Mkuu na kukusanya wafuasi wake chini ya usimamizi wake. Alifariki kabla ya mtakatifu huyo aliyemuandikia barua,yaani kabla ya mwaka 365, kwa sababu humo alisema kuwa "aliona roho ya Amoni ikichukuliwa na malaika hadi mbinguni".